Raimund Pundi

Raimund Pundi (9. september 1923 Tallinn, Eesti – 7. august 2007 Tallinn, Eesti) oli Eesti võrkpallur, treener ja sporditegelane. (vaadatud 12.04.2025)

Võrkpallurina tuli ta Tallinna Spartakiga kolm korda Eesti NSV meistriks (1950–1952). Treenerina võitis ta Eesti noortemeeskonnaga üleliidulistel tippvõistlustel 15 medalit (sh viis kuldmedalit).

Tema nimekaimad õpilased olid olümpiavõitja Viljar Loor ning rahvusvahelistelt tiitlivõistlustelt medaleid võitnud Jüri Rohilaid, Aare Salumaa, Jaanus Lillepuu, Uno Tiit, Avo Tasane, Andres Karu.Hillar Karm: Mõned mõtted Eesti võrkpallitreenerite tegemistest Eesti Võrkpalli Liidu arhiiv, 28.12.2019.

Lapse- ja noorpõlv
Pundi tegeles koolipõlves tõsisemalt võrkpalli ja suusatamisega. Ta esimene treener oli Ago Rooseste. 1939. aastal tuli ta suusatamises Eesti noortemeistriks. Põhialaks kujunes tal varakult võrkpall.

Erialane tegevus
Võrkpallurina tuli Pundi kolm korda Eesti NSV meistriks (1950–1952) ja võitis kolm karikat (1949–1951) Tallinna Spartakiga. Kahel korral saadi Eesti NSV meistrivõistlustel kolmas koht (1945 ja 1953).Raimund Pundi Sporditulemused (vaadatud 12.04.2025) Aastatel 1948–1952 kuulus ta Eesti NSV võrkpallikoondisse.

Aastatel 1946–1959 töötas ta Tallinna 21. Keskkoolis ja Tallinna 16. Keskkoolis matemaatika- ja füüsikaõpetaja ning võrkpallitreenerina. Tema juhendatavaid saatis võrkpallis edu vabariiklikul tasandil.

Aastatel 1950–1992 oli ta Eesti Võrkpalliföderatsiooni presiidiumi liige, täites sellena sageli ka treenerite nõukogu esimehe rolli.

1960. aastatel keelati Pundil treenerina töötamine Tallinnas. Ta siirdus Kundasse, kus töötas aastatel 1960–1966 Kunda tsemenditehases insenerina ning õpetas Tallinna Ehitus- ja Mehaanikatehnikumi Kunda filiaalis reaalaineid ja võrkpalli. Selle aja jooksul viis ta Kunda noored võrkpallis Eestis medalitele, noortemeistriks ja ametiühingute noorte üleliiduliseks meistriks.

1966. aastal kutsuti ta tagasi Tallinna. Samal aastal sõlmis ta kokkuleppe II Tallinna Internaatkooliga, et koondada sinna parimad noored võrkpallurid.Press, Gunnar 2013. Härra sportlane Viljar Loor. Lk 62–64. Teiste spordialade lisandumisel nimetati kool 1967. aastal ümber Tallinna Spordiinternaatkooliks (TSIK). Ta töötas seal kuni 1996. aastani matemaatika- ja füüsikaõpetaja ning võrkpallitreenerina. Pundit peeti 1970. aastate Nõukogude Liidu üheks paremaks noortetreeneriks.Hillar Karm: Hillar Karm: vaade võrkpalli ajalukku läbi eestlaste Eesti Võrkpalli Liidu arhiiv, 14.05.2020. Aastatel 1968–1981 võideti üleliidulistel tippvõistlustel 15 medalit (sh viis kulda). Märkimisväärne oli TSIK-i võistkonnaga hooaeg 1968/69, kui 92-st peetud kohtumisest võideti kõik. Kahel korral tuldi noortevõistkonnaga täiskasvanute arvestuses Eesti NSV meistriks (1969 TSIK-iga ja 1982 Tallinna Autobussipargiga).

Aastatel 1996–2005 töötas ta Nõmme gümnaasiumis matemaatika- ja füüsikaõpetajana. 2004. aastal tunnustati teda Valgetähe IV klassi ja Tallinna teenetemärgiga.

Saavutused
Mängijana
Eesti NSV meistrivõistlused
Meister (3): 1950, 1951, 1952
3. koht (2): 1945, 1953

Eesti NSV karikavõistlused
Karikavõitja (3): 1949, 1950, 1951Treenerina
NSV Liidu noorte meistrivõistlused
Meister (5): 1968, 1969, 1970, 1975
2. koht (3): 1973, 1978, 1981
3. koht (3): 1971, 1977, 1980

NSV Liidu koolinoorte spartakiaad
Meister (1): 1969
2. koht (2): 1972, 1981
3. koht (1): 1974

NSV Liidu noorsoomängud
2. koht (1): 1973

Eesti NSV meistrivõistlused
Meister (2): 1969, 1982
2. koht (1): 1970
3. koht (1): 1973

Tunnustus
1969 Eesti NSV teeneline treener
1980 Kalevi auliige
2004 Valgetähe IV klassi teenetemärk
2004 Tallinna teenetemärk

Isiklikku
Pundi lõpetas 1943. aastal Tallinna Tehnikumi ja 1960. aastal Tallinna Pedagoogilise Instituudi, kus õppis matemaatika-füüsikateaduskonnas.

Tal oli kaks poega ja tütar.Maksimov, Valeri 2009. Võrkpalli lugemik. Lk 321–330.

Pundi suri 7. augustil 2007 raske haiguse tagajärjel ning on maetud Kuusalu kalmistule.Lahkus teenekas võrkpallitreener Raimund Pundi Eesti Päevaleht, 08.08.2007.Raimund Pundi Find a Grave (vaadatud 05.04.2025).

Süüdistus alaealiste seksuaalses väärkohtlemises
11. mail 2021 saatis Eesti Treenerite Liit välja pressiteate, milles süüdistati Raimund Pundit aastakümneid kestnud laste väärkohtlemises.Kaspar Ruus: Eesti treenerite liit: teenekas võrkpallitreener Raimund Pundi väärkohtles aastakümneid lapsi Delfi, 11.05.2021. Pundi "nõrkusest poiste vastu" on oma elulooraamatutes rääkinud Viljar Loor ja Avo Keel, kuid süüdistusi nendes ei esitata.Mihkel Kärmas: Teeneka treeneri süüdistaja "Pealtnägijas": teen seda väärkohtlemise ohvrite nimel ERR, 12.05.2021. Väidetavalt keelati Pundil treenerina tegutsemine Tallinnas eelmainitud teema tõttu 1960. aastatel.Taavi Minnik: Raudse eesriide tagused koledused: Eesti koletuim maniakk ehk "Nõmme inimsööja" sõi ohvrite liha tomatipastaga Eesti Päevaleht, 06.03.2021. Kuna süüdistus esitati postuumselt ning ükski ohver ega tunnistaja sõna ei võtnud, siis teemat edasi ei uuritud.Sukles: inimest ei saa süüdistada konkreetsete faktideta ERR, 13.05.2021.

Viited

Välislingid

Feodor Prussakov. AK filmikroonika 1958-1991: 1 | Võrkpallitreener Raimund Pundi ERR arhiiv, 21. aprill 1969
Mihkel Kärmas. Teeneka treeneri süüdistaja "Pealtnägijas": teen seda väärkohtlemise ohvrite nimel ERR, 12. mai 2021

Kategooria:Eesti võrkpallurid
Kategooria:Eesti võrkpallitreenerid
Kategooria:Eesti NSV teenelised treenerid
Kategooria:Valgetähe IV klassi teenetemärgi kavalerid
Kategooria:Kuusalu kalmistule maetud
Kategooria:Sündinud 1923
Kategooria:Surnud 2007